Den tidligere lokale Arbeiderparti-politikeren Arild Hansen i Troms har ventet fire måneder på kreftbehandling.

Arild Hansen er tilbake ved rådhuset i Karlsøy kommune i Troms. Her var han aktiv som lokalpolitiker i mange år.

– Det var en fin tid, jeg traff mange mennesker og følte at vi var flinke til å gjennomføre ting i kommunen, sier Arild Hansen.

STOLT ØYEBLIKK: Den tidligere politikeren viser fram bildet fra 1983 da han hilste på Ap-kjempen Einar Gerhardsen som var på besøk i kommunen. (Foto: TV 2)

Arbeiderpartiet har vært en stor og viktig del av livet hans. Han har møtt flere partiledere både lokalt og på Stortinget.

– Jeg møtte Gerhardsen i 1983, da var han her i kommunen i anledning et jubileum og besøkte oss, sier Hansen stolt.

Men nå har 69-åringen fått andre ting å tenke på. Han har fått diagnosen prostatakreft.

– Det er ikke så mange som vet om det, jeg vil ikke bekymre familien, den bekymringen får jeg ta selv, sier han.

Ventetid

Og 69-åringen er bekymret. For han har ventet i fire måneder på å få kreftbehandling.

– Det er ikke riktig synes jeg, noe må være galt med systemet, mener Hansen.

Kjenner du til lignende historier? Tips vår reporter her!

Det er statsminister Jens Stoltenberg som har lovet norske kreftpasienter som Arild rask behandling. Slik han sa på pressekonferansen i juni i år.

– Det skal ikke gå mer enn 20 dager før kreftbehandling starter.

– Løftebrudd

Men TV 2 har fortalt i flere saker at mange kreftpasienter opplever lengre ventetid.

- Storberget har vært utsatt for et umenneskelig kjør, sier Ap-veteran Thorbjørn Berntsen. (Foto: TV 2)

Arild Hansen mener de fire månedene han har ventet er løftebrudd fra gamle partifeller.

– Når de ikke greier å overholde fristene som de sier at de skal oppnå da har de løyet, mener han.

Hansen frykter at Arbeiderpartiet kan miste tillit fra velgerne i denne saken.

– Den ånden som var i det partiet var at det du gikk ut og sa det fikk du gjennomført. Men nå går de rett ut og lyver for de klarer ikke å gjennomføre det og da er det løgn, sier Arild Hansen til TV 2.

Les også: Kreftsyke Petter (42) fikk dødsdom av legen – ble feildiagnostisert

Thorbjørn Berntsen: – Tabbe av Stoltenberg

Thorbjørn Berntsen er en av nestorene i Arbeiderpartiet. Den tidligere stortingsrepresentanten og statsråden forstår frustrasjonen til Arild Hansen, men at Arbeiderpartiet har ført velgerne bak lyset er han ikke enig i.

– Jeg forstår hans situasjon veldig godt, men jeg vet at man går ikke ut bevisst og lyver for velgerne, sier Berntsen.

Han mener likevel at Jens Stoltenberg gjorde en tabbe da han gikk ut og lovet kreftbehandling innen 20 dager.

– Når du gjør sånne ting som det, så skal man være veldig forsiktig med å være så bombastiske at dette blir tatt absolutt bokstavelig, sier den tidligere stortingsrepresentanten.

Les også: Høyre om statsministerens kreftløfte: – Uklokt å gi et løfte uten innhold

– Ambisiøse mål

Men i den nåværende stortingsgruppen til Arbeiderpartiet mener de det var riktig å gå ut med 20-dagersmålet.

– Jeg mener det er lurt at politikere som mener noe og som vil noe, setter seg ambisiøse mål, selv om det tar tid å oppfylle dem, sier Arbeiderpartiets helsepolitiske talsmann, Thomas Breen.

Men Arild Hansen mener det har gått altfor lang tid. Han har en klar beskjed til sine partifeller i Arbeiderpartiet.

– Hvis de ikke greier å få dette her i orden ganske fort, så tror jeg de bare kan blåse i å tenke at de får regjere neste periode, sier Hansen.

Les også: Private sykehus står klare til å hjelpe kreftpasienter